b'\n_START_ARTICLE_\n\xc5\xa0tanjel\n_START_SECTION_\nZgodovina\n_START_PARAGRAPH_\nZaradi prometno-geografske in strate\xc5\xa1ke razgledne lege je bil \xc5\xa0tanjel pomemben \xc5\xbee od mlaj\xc5\xa1e \xc5\xbeelezne dobe dalje. Naselje je najve\xc4\x8dji razcvet do\xc5\xbeivelo v romanski dobi, ko se je \xc5\xa1irilo po gozdi\xc4\x8du proti vrhu Turna navzgor. V 11. do 12. stoletju je bil gri\xc4\x8d na novo utrjen - \xc5\xa1e danes so vidni ostanki stolpa na vrhu Turna. _NEWLINE_Veliko je gotskih elementov, ki dokazujejo, da je naselje \xc5\xbee v srednjem veku doseglo dana\xc5\xa1nji obseg. Najstarej\xc5\xa1i ostanki gradu segajo v srednji vek, dozidali so renesan\xc4\x8dne obrambne stolpe. Novo podobo so mu dali grofje Cobenzli ob koncu 17. stoletja. Po\xc5\xbegan grad, ohranjeni so bili samo obodni zidovi,  so po drugi svetovni vojni prenovili po na\xc4\x8drtih arhitektke Nata\xc5\xa1e Suhadolc \xc5\xa0umi. V prenovljeni polovici gradu so uredili zbirko del kra\xc5\xa1kega slikarja Lojzeta Spacala. Kasneje so jo dopolnili z zbirko lokalne zgodovine. V grajski dvorani imajo koncerte in poroke. Zaradi nevarnosti tur\xc5\xa1kih vpadov so \xc5\xa0tanjel ob koncu 15. stoletja zavarovali z obzidjem. V pritli\xc4\x8dju gradu je gostinski lokal._NEWLINE_Poseben pe\xc4\x8dat kraju je dal Fabianijev tr\xc5\xbea\xc5\xa1ki prijatelj in sorodnik zdravnik Enrico Ferrari. Ferrari se je zaljubil v \xc5\xa0tanjel. Govoril je dobro slovensko in vsako poletje tu pre\xc5\xbeivel po ve\xc4\x8d mesecev. V \xc5\xa0tanjel je redno prihajal tudi vse druge proste dneve. Leta 1924 sta skupaj s Fabianijem pri\xc4\x8dela velikopotezno delo, ki je trajalo vse do leta 1942. V tem \xc4\x8dasu sta pod obrambnim zidom na ju\xc5\xbeni strani naselja uredila obse\xc5\xbeen park. Ferrari je imel zaposlenega stalnega oskrbnika. Pri gradnji parka pa je bilo ob\xc4\x8dasno zaposlenih tudi po dvajset in ve\xc4\x8d delavcev. Kamenje, ki so rabili pri gradnji, so vozili iz kamnoloma pri naselju Tupel\xc4\x8de. Ferrari je v \xc5\xa0tanjelu kupil sedem hi\xc5\xa1 in skoraj vsa prosta zemlji\xc5\xa1\xc4\x8da okoli vasi vse do Podlasov tako, da je v smeri proti Gornji Branici lahko hodil malone pol ure po svoji lastnini. Fabiani pa je med vojnama pomagal prenoviti tudi grad in \xc5\xa1tevilne hi\xc5\xa1e v vasi in v bli\xc5\xbenjem Kobdilju.  _NEWLINE_Znana je zgodba, da naj bi  tik pred koncem vojne nem\xc5\xa1ka vojska hotela poru\xc5\xa1iti grad \xc5\xa0tanjel, kar naj bi z intervencijo prepre\xc4\x8dil arhitekt Maks Fabiani. Ta naj bi se skliceval na znanstvo s Hitlerjem iz obdobja, ko je ta \xc5\xbeelel postati slikar na Dunaju. Poveljujo\xc4\x8di \xc4\x8dastnik je baje poklical v Berlin in morda dobil odgovor, \xc2\xbbnaj staremu gnjave\xc5\xbeu ustre\xc5\xbee\xc2\xab. Zgodba je bolj kot ne le legenda, saj je Fabianijevo znanstvo s Hitlerjem bilo verjetno le be\xc5\xbeno, \xc4\x8deprav si je ta \xc5\xbeelel \xc5\xa1tudirati arhitekturo na Dunaju. Po drugi svetovni vojni so naselje zelo po\xc4\x8dasi popravljali. \xc5\xa0tevilni doma\xc4\x8dini so se izselili, ker je bila vas do 2015 brez vodovoda. Sedaj stari in \xc5\xa1tevilni novi naseljenci prenavljajo posamezne hi\xc5\xa1e. Ob zna\xc4\x8dilnih kra\xc5\xa1kih motivih, vodnjakih in \xc5\xa1apah so na cerkvi in v ulici ob Kra\xc5\xa1ki hi\xc5\xa1i spominske portretne glave Tarasa \xc5\xa0ev\xc4\x8denka, Josipa Abrama in Antona Mahni\xc4\x8da. Manjka pa dostojen spomenik Maksu Fabianiju.'